РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/299-15

7. јул 2015. године

Б е о г р а д

ЗАПИСНИК

34. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 7. ЈУЛА 2015. ГОДИНЕ

Седница је почела у 11.30 часова.

Седници је председавао Милутин Мркоњић, председник Одбора.

Седници су присуствовали чланови Одбора: Константин Арсеновић, Зоран Бојанић, Драган Јовановић, Милан Ковачевић, Мујо Муковић, Вучета Тошковић и Горан Ћирић.

Седници су присуствовали заменици чланова Одбора: Радмило Костић (заменик Саше Мирковића) и Ивана Стојиљковић (заменик др Владимира Орлића).

Седници нису присуствовали чланови Одбора: Бранка Бошњак, Јовица Јевтић, Јован Марковић, Зоран Милекић, Катарина Ракић, Сузана Спасојевић, и Слободан Хомен, нити њихови заменици.

Седници су присуствовали из Републичке агенције за електронске комуникације: проф. др Јован Радуновић, председник УО, др Милан Јанковић, директор и др Дејан Шупут, руководилац Службе за опште послове.

Одбор је једногласно, у складу са предлогом председника Одбора, усвојио следећи:

Д н е в н и р е д

1. Разматрање Извештаја о раду Регулаторне агенције за електронске комуникације и поштанске услуге за 2014. годину, са прилозима (број 02-1652/15 од 19.06.2015.године);
2. Разматрање представки на предлог Радне групе Одбора.

Прва тачка дневног реда - **Разматрање Извештаја о раду Регулаторне агенције за електонске комуникације и поштанске услуге за 2014. годину**

У уводном излагању, проф. др Јован Радуновић се осврнуо на основне резултате рада ове агенције у протеклих 10 година, колико је прошло од њеног оснивања. Између осталог обезбеђен је значајан развој инвестиција у фиксну и бежичну инфраструктуру, значајно је повећана пенетрацијa широкопојасних приступа, започета је утакмица оператора у понуди пакета серије услуга, обезбеђени су услови за предвидиво и равноправно пословање као и прелазак са аналогног на дигитално емитовање. Само тржиште, које Агенција регулише је повећано новим законом зато што му је придружено и тржиште поштанских услуга. У наредном периоду Агенција има за циљ оснивање националне широкопојасне мреже која треба да повеже све државне институције и да омогући крајњем кориснику широкопојасни приступ.

У наставку седнице директор агенције, проф. др Милан Јанковић, је нагласио да од средине прошле године, после усвојених измена Закона о електронским услугама и допуна Закона о поштанским услугама, удружено раде Агенција за поштанске услуге и Рател под новим називом Регулаторна агенција за електронске комуникације и поштанске услуге. Подаци у овом извештају су по по први пут објдињени за оба сектора. Што се тиче инвестиција оне су за 2014.годину биле на нивоу од 200 милиона и константне су у последњих неколико година. Приходи сектора су доста стабилни и крећу се око 1,5 милијарди евра у области електронских комуникација. Од јануара је уведена могућност технолошке неутралности коришћења опсега, а од марта 2015.године и могућност да сва три оператора, Телеком, Теленор и Вип, пружају четврту генерацију мобилних система са тенденцијом повећавања, да би крајњи корисници били у могућности да примају протоке до 100 MB. Када je реч о дистрибуцији медијских садржаја наглашено је да је од 2005.године скоро три пута повећан број корисника. Приход у овом сектору је 2005.године био око 20 милиона евра, а 2014. године је достигао 125 милиона евра. Доминантна технологија у кабловском систему је ADSL а у мобилном је 3G мрежа. Оно на чему Србија мора да ради у наредном периоду, a донете су и стратегије широкопојасних сервиса, је повећање коришћења оптичких каблова јер у том сегменту постоји око 14 000 корисника, (ADSL прикључак има 715 000 корисника). Република Србија се у међународним оквирима, налази између 40 и 50 места, 2013. године били смо на 50 месту. Када се говори о поштанским услугама мора се признати да тренд универзалне поштанске услуге стагнира док комерцијалне услуге бележе раст. Приход од поштанских услуга бележи раст од око 25% у периоду од 2010. године до 2014. године Суфицит у износу од око 1 милијарде динара који је Агенција остварила је уплаћен у буџет Републике Србије.

У наставку седнице народни посланици су износили примедбе и сугестије и учествовали у дискусији. Наглашено је да је у процесу приватизације Телекома важно избећи могућност да Телеком остане без јаког стратешког партнера. Такође, изнето је мишљење да у преговорима о будућем статусу Телекома, треба инсистирати на нашим чвориштима, приступним мрежама и нашој кабловској канализацији. Приватизација Телекома, такође, подразумева и решавање имовинско-правних односа ЈП ,,Пошта Србије“, па је потребно дефинисати шта је имовина ЈП ,,Пошта Србије“, која остаје у власништву државе и онога што ће бити предмет приватизације.

На ове сугестије представници Агенције су истакли да је већ формирано неколико радних група између ЈП ,,Пошта Србије“, Телекома и ресорног министарства које ће се бавити питањима имовине, социјалног програма и система специјалних веза. Тај процес је доста одмакао и планирано је да се заврши пре процеса приватизације. Основ за даљи развој тржишта, по мишљењу представника Агенције, лежи у формирању националне широкопојасне мреже, што би требало урадити пре приватизације Телекома. Такође, истакнуто је да је неопходно што пре донети нови Закон о електронским комуникацијама и Закон о поштанским услугама који ће укључити директиве које до сада нису укључене, да би се нашао будући механизам финансирања поштанских услуга.

На питање народног посланика о укидању поштарине на пошиљке од 120 грама истакнуто је да је то могуће онда када држава издвоји значајна средства из буџета да би финансирала одржавање те универзалне услуге.

У дискусији су учествовали народни посланици: Милутин Мркоњић, Горан Ћирић, Драган Јовановић и Зоран Бојанић.

На крају расправе Одбор за просторно планирање, саобраћај, инфраструктуру и телекомуникације је одлучио да прихвати Извештаја о раду Регулаторне агенције за електонске комуникације и поштанске услуге за 2014. годину.

Друга тачка дневног реда - **Разматрање представки на предлог Радне групе Одбора**

Известилац Радне групе Одбора, Вучета Тошковић, је обавестио присутне да се Радна група Одбора образована за разматрање представки састала и размотрила шест пристиглих представки и одлучила следеће о даљем поступању:

* Представка Миодрага Илића из Зајечара, у вези рада Градске управе Општине Зајечар, број 07-1158/15, биће прослеђена МЗ Мали Салаш;
* Представка Зорана Трифуновића из Раче, у вези заштите имовинских права, број 07-1348/15, биће прослеђена Министарству грађевинарства, саобраћаја и инфраструктуре;
* Представка Станојке Цвијановић из Београда, у вези бесправног рушења стана у улици Рузвелтовој бр. 15/1, број 07-1371/15, биће враћена подносиоцу због непотпуне документације;

- Захтев адвокатске канцеларије Алексић, у вези предузимања мера услед кршења закона од стране Завода за интелектуалну својину, број 07-1498/15, биће прослеђен Министарству трговине, туризма и телекомуникација;

- Примедбе и предлоге Милорада Суботића, у вези доношења законских одредаба које се односе на конверзију грађевинског земљишта, број 351-3672/13, биће упућене Министарству грађевинарства, саобраћаја и инфраструктуре;

- Идејни пројекти Данице Предолац Јевремовић за системско решење паркирања у земљи и свету, број 9-1733/15, биће прослеђени Министарству грађевинарства, саобраћаја и инфраструктуре.

Одбор је, једногласно, одлучио да прихвати предлоге Радне групе за поступање поводом сваког поднеска.

**\***

**\* \***

На седници је вођен тонски запис.

Седница је закључена у 12.30 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Милутин Мркоњић